**พฤติกรรมการใช้สื่อสังคมออนไลน์ในกลุ่มผู้สูงอายุ**

**วิภาณี แม้นอินทร์, เรวดี ไวยวาสนา**

**วิทยาลัยนิเทศศาสตร์ มหาวิทยาลัยราชภัฏสวนสุนันทา**

**E-mail: wipanee.ma@ssru.ac.th, rewadee.wa@ssru.ac.th**

**บทคัดย่อ**

การวิจัยครั้งนี้มีวัตถุประสงค์เพื่อศึกษาพฤติกรรมการใช้สื่อสังคมออนไลน์ในกลุ่มผู้สูงอายุ และเพื่อศึกษาความรู้ ความเข้าใจและผลกระทบที่เกิดจากการใช้สื่อสังคมออนไลน์ในกลุ่มผู้สูงอายุ เป็นการวิจัยเชิงปริมาณ เก็บข้อมูลจากกลุ่มผู้สูงอายุที่พักอาศัยอยู่ในเขตดุสิต อายุตั้งแต่ 60 ปีขึ้นไป ทั้งเพศชายและเพศหญิง จำนวน 400 คน โดยใช้แบบสอบถาม วิเคราะห์ข้อมูลโดยการหาค่าความถี่ ค่าร้อยละ ค่าเฉลี่ย และค่าส่วนเบี่ยงเบนมาตรฐานของคะแนน ผลการวิจัยพบว่า ผู้สูงอายุส่วนใหญ่ใช้สื่อสังคมออนไลน์มามากกว่า 3 ปี ใช้งานโดยเฉลี่ย 4-6 ชั่วโมงต่อวัน ความบ่อยครั้งในการเข้าใช้มากกว่า 10 ครั้งต่อวัน วัตถุประสงค์ในการใช้สื่อสังคมออนไลน์ เพื่อความบันเทิงและการแก้ไขปัญหาต่าง ๆ ส่วนใหญ่นิยมใช้สื่อสังคมออนไลน์ Facebook โดยใช้ผ่านโทรศัพท์มือถือ และใช้งานที่บ้าน

ด้านความรู้และความเข้าใจซึ่งเกิดจากการใช้สื่อสังคมออนไลน์ในกลุ่มผู้สูงอายุพบว่า ด้านความรู้ ผู้สูงอายุรู้ว่าข้อมูลข่าวสารต่าง ๆ ที่ปรากฏในสื่อสังคมออนไลน์มีทั้งน่าเชื่อถือและไม่น่าเชื่อถือมากที่สุด ด้านเจตคติ มีความรู้สึกดีต่อการใช้บริการสื่อสังคมออนไลน์ในระดับมากที่สุด และด้านทักษะการใช้บริการสื่อสังคมออนไลน์ สามารถพิมพ์สนทนาผ่านสื่อสังคมออนไลน์เองได้ในระดับมากที่สุด

สำหรับผลกระทบที่เกิดจากการใช้สื่อสังคมออนไลน์ในกลุ่มผู้สูงอายุ พบว่า ด้านเศรษฐกิจ ผู้สูงอายุใช้เงินเป็นค่าบริการโทรศัพท์/อินเทอร์เน็ตเป็นจำนวนมาก ในระดับมากที่สุด ด้านสังคม มีการสื่อสารกับเพื่อนต่างวัยเพิ่มขึ้นมากที่สุด ด้านอารมณ์และจิตใจ เกิดความเครียดจากข้อมูลข่าวสารด้านอาชญากรรมมากที่สุด และด้านสุขภาพ ได้ข้อมูลที่เป็นประโยชน์ด้านการออกกำลังกายที่เหมาะสมกับวัยมากที่สุด

**คำสำคัญ:** พฤติกรรมการใช้, สื่อสังคม, ผู้สูงอายุ

**Social Media Usage Behavior among the Elders**

**Wipanee Maen-in, Rewadee Waiyawassana**

**College of Communication Arts, Suan Sunandha Rajabhat University**

**E-mail: wipanee.ma@ssru.ac.th, rewadee.wa@ssru.ac.th**

**ABSTRACT**

The objectives of this research were as followed; to study the behavior in social media usage among the Elders and to study the knowledge, understanding and impact of social media usage among the Elders. This research is quantitative research. The data were collected from 60 years old males and females who live in Dusit District by using questionnaire. The data were analyzed by determining the frequency, percentage, mean and standard deviation of the scores. The results of the research on social media usage behavior among the elders found that most of the elders use social media for more than
3 years, on average 4-6 hours a day. The frequency of access is more than 10 times a day, the main purpose of using social media is for entertainment and problem suggestion. Most people connect to Facebook by using their mobile phones at home.

In terms of knowledge, understanding and impact of social media use among the elders, it was found that. In terms of knowledge, the elders know that the information displayed on social media is both reliable and unreliable. On the attitude side, they felt good about using social media services at the highest level. Skills in using social media services able to print conversations via social media itself at the highest level.

The effects of social media use were found economically, the elderly spend the most money on telephone/internet services. On the social aspect, communication with friends of different ages increased the most. Emotional and mental, the most stressful crime news. Health get useful information about exercise that is most appropriate for their age.

**Keywords:** use behavior, social media, The Elders

**บทนำ**

ประเทศไทยอยู่ในภาวการณ์เปลี่ยนผ่านเข้าสู่สังคมผู้สูงอายุ (Aged Society) โดยสมบูรณ์ จากข้อมูลของ United Nations World Population Ageing พบว่า ในปี 2560 เป็นครั้งแรกในประวัติศาสตร์ที่ประชากรเด็กจะน้อยกว่าผู้สูงอายุ สถานการณ์นี้เป็นผลมาจากการลดภาวะเจริญพันธ์อย่างรวดเร็ว และการลดลงอย่างต่อเนื่องของระดับการตายของประชากร (มูลนิธิพัฒนางานผู้สูงอายุ, 2558) และจากการรวบรวมข้อมูลของสำนักงานสถิติแห่งชาติ พบว่า ในปี 2564 ประเทศไทยจะเข้าสู่สังคมสูงอายุโดยสมบูรณ์ โดยจะมีประชากรอายุ 60 ปีขึ้นไป ถึงร้อยละ 20 ของประชากรทั้งหมด และในปี 2574 ประเทศไทยจะเข้าสู่สังคมสูงอายุอย่างเต็มที่เพราะจะมีประชากรอายุ 60 ปีขึ้นไปถึงร้อยละ 28 ของประชากรทั้งหมด (สำนักงานสถิติแห่งชาติ, 2561) องค์การสหประชาชาติ (United Nations: UN World Population Ageing) ได้นิยามคำว่าสังคมผู้สูงอายุ (Aging Society) และผู้สูงอายุ (Older person) ว่าหมายถึงกลุ่มของประชากรทั้งเพศชายและหญิงที่มีอายุมากกว่า 60 ปีขึ้นไป รวมทั้งได้แบ่งระดับของการเข้าสู่สังคมผู้สูงอายุออกเป็น 3 ระดับได้แก่ 1) ระดับการก้าวเข้าสู่สังคมผู้สูงอายุ (Aging Society) หมายถึง สังคมที่มีประชากรอายุ 60 ปีขึ้นไปมากกว่าร้อยละ 10 หรืออายุ 65 ปีขึ้นไปมากกว่า
ร้อยละ 7 ของประชากรทั้งประเทศ 2) ระดับสังคมผู้สูงอายุโดยสมบูรณ์ (Aged Society) หมายถึง สังคมที่มีประชากรอายุ
60 ปีขึ้นไป มากกว่าร้อยละ 20 หรืออายุ 65 ปีขึ้นไป มากกว่าร้อยละ 14 ของประชากรทั้งประเทศ และ 3) ระดับสังคมผู้สูงอายุอย่างเต็มที่ (Super-Aged Society) หมายถึง สังคมที่มีประชากรอายุ 65 ปีขึ้นไป มากกว่าร้อยละ 20 ของประชากรทั้งประเทศ

สื่อสังคมออนไลน์ (Social Media) เข้ามามีอิทธิพลต่อการติดต่อสื่อสารในชีวิตประจำวันของคนแทบทุกกลุ่ม
ไม่เว้นแม้กระทั่งกลุ่มผู้สูงอายุ เนื่องจากสภาพแวดล้อมที่เปลี่ยนแปลงทั้งด้านปัจจัยภายในและภายนอกของครอบครัวส่งผล
ให้ผู้สูงอายุต้องอยู่ห่างจากลูกหลาน อาจเนื่องมาจากลูกหลานต้องศึกษาต่อในที่ห่างไกล การเดินทางไปทำงานต่างถิ่นของสมาชิกในครอบครัว หรือขนาดของครอบครัวซึ่งเล็กลงโดยการแยกตัวออกจากครอบครัวใหญ่มาใช้ชีวิตเป็นครอบครัวเล็ก
จึงส่งผลให้ผู้สูงอายุจำเป็นต้องเปลี่ยนแปลงพฤติกรรมในการติดต่อสื่อสารจากรูปแบบเดิมมาใช้สื่อสังคมออนไลน์ ผ่านทาง Facebook, Line, Twitter, Instagram ฯลฯ ซึ่งช่วยให้การติดต่อสื่อสารเป็นไปได้อย่างรวดเร็ว ประหยัดค่าใช้จ่าย และมีประสิทธิภาพมากขึ้น สื่อสารได้ทั้งแบบระหว่างบุคคลและระหว่างกลุ่มโดยไม่มีเงื่อนไขด้านเวลาและสถานที่ ผู้สูงอายุสามารถเลือกใช้ตามความเหมาะสมให้สอดคล้องกับทัศนคติและพฤติกรรมของตนเอ ดังนั้นสื่อสังคมออนไลน์จึงกลายเป็นเครื่องมือสำคัญในการช่วยลดช่องว่างระหว่างตนเองกับลูกหลาน สร้างความสัมพันธ์ใกล้ชิด สามารถพบปะสื่อสารกับกลุ่มเพื่อนในวัยเดียวกันที่ไม่ค่อยมีโอกาสได้เจอกัน เป็นเครื่องมือติดตามข่าวสาร ตลอดจนส่งต่อข้อมูลหรือเรื่องราวที่น่าสนใจ ช่วยคลายเหงาจากการที่ต้องใช้ชีวิตอยู่บ้านหลังเกษียณ โดยกิจกรรมที่เป็นที่นิยมของผู้สูงอายุในการใช้งานสื่อสังคมออนไลน์นั้นก็คือ การส่งข้อความหรือภาพ การโทรหรือวิดีโอคอล การแชร์เนื้อหาข่าวสาร การอัพสเตตัส การอัพโหลดรูปและวิดีโอ ตอบแชทหรือตอบคอมเม้นท์

 แม้ว่าสื่อสังคมออนไลน์จะได้รับการยอมรับจากกลุ่มผู้สูงอายุเพิ่มมากขึ้น แต่การศึกษาถึงพฤติกรรมการใช้สื่อของผู้สูงอายุก็เป็นสิ่งที่น่าสนใจ เพราะความต้องการข่าวสาร การใช้สื่อ และนิสัยการเปิดรับสื่อของผู้สูงอายุมีความแตกต่างกัน
อีกทั้งสื่อสังคมออนไลน์ก็ยังเป็นสิ่งใหม่สำหรับผู้สูงอายุ ความรู้และความเข้าใจในการใช้สื่อสังคมออนไลน์ ตลอดจนผลกระทบที่เกิดขึ้นจากการใช้สื่อสังคมออนไลน์จึงเป็นสิ่งที่ควรศึกษา ดังนั้นผู้วิจัยจึงมีความสนใจที่จะศึกษาพฤติกรรมการใช้สื่อสังคมออนไลน์ของกลุ่มผู้สูงอายุ รวมทั้งความรู้ ความเข้าใจ และผลกระทบของกลุ่มผู้สูงอายุจากการใช้สื่อสังคมออนไลน์ เพื่อนำไปเสนอเป็นแนวทางในการใช้สื่อสังคมออนไลน์สำหรับการพัฒนาและส่งเสริมคุณภาพชีวิตของผู้สูงอายุต่อไป

**วัตถุประสงค์การวิจัย**

การวิจัยเรื่อง “พฤติกรรมการใช้สื่อสังคมออนไลน์ในกลุ่มผู้สูงอายุ”ครั้งนี้ มีวัตถุประสงค์สองประการ ดังนี้

 1. เพื่อศึกษาพฤติกรรมการใช้สื่อสังคมออนไลน์ในกลุ่มผู้สูงอายุ

 2. เพื่อศึกษาความรู้ ความเข้าใจ และผลกระทบที่เกิดจากการใช้สื่อสังคมออนไลน์ในกลุ่มผู้สูงอายุ

**วิธีดำเนินการวิจัย**

**ประชากรและกลุ่มตัวอย่าง**

ประชากรที่ใช้ในการศึกษาครั้งนี้เป็นผู้มีอายุตั้งแต่ 60 ปีขึ้นไป อาศัยในเขตดุสิต กรุงเทพมหานคร จำนวน 23,200 คน (กรมกิจการสูงอายุ, 2562) ผู้วิจัยจึงได้กำหนดขนาดกลุ่มตัวอย่างโดยใช้สูตรการหาขนาดกลุ่มตัวอย่างในกรณีที่ประชากรมีจำนวนแน่นอน ในระดับความเชื่อมั่นที่ 95% โดยคำนวณตามสูตรทาโร่ ยามาเน่ (Taro Yamane) ได้จำนวนตัวอย่างทั้งสิ้น จำนวน 400 คน ผู้วิจัยดำเนินการสุ่มตัวอย่างตามความสะดวก (accidental sampling)

**เครื่องมือที่ใช้ในการเก็บรวบรวมข้อมูล**

การวิจัยครั้งนี้ใช้แบบสอบถามและแบบสอบถามออนไลน์เป็นเครื่องมือในการเก็บข้อมูล แบบสอบถามแบ่งออกเป็นเป็น 4 ส่วน ประกอบด้วย ส่วนแรก คือ ข้อมูลส่วนบุคคลของผู้สูงอายุ จำนวน 6 ข้อ ส่วนที่สอง คือ พฤติกรรมการใช้สื่อสังคมออนไลน์ในกลุ่มผู้สูงอายุ จำนวน 7 ข้อ ส่วนที่สาม คือ ความรู้ ความเข้าใจที่เกิดจากการใช้สื่อสังคมออนไลน์ในกลุ่มผู้สูงอายุ จำนวน 15 ข้อ และส่วนที่สี่คือ ผลกระทบที่เกิดจากการใช้สื่อสังคมออนไลน์ในกลุ่มผู้สูงอายุ จำนวน 4 ข้อ โดยมีผู้ทรงคุณวุฒิจำนวน 2 ท่าน ตรวจสอบความเที่ยงของเครื่องมือที่จะใช้ในการเก็บข้อมูล ทดสอบค่าความเชื่อมั่นของเครื่องมือกับกลุ่มตัวอย่าง จำนวน 30 คน ได้ค่าความเชื่อมั่นทั้งฉบับเท่ากับ 0.9012

**การเก็บรวบรวมข้อมูล**

ผู้วิจัยเก็บรวบรวมข้อมูลด้วยแบบสอบถามและแบบสอบถามออนไลน์ในช่วงเดือนเมษายน-มิถุนายน 2564 ได้รับแบบสอบถามกลับมาจำนวน 400 ชุดและเป็นแบบสอบถามที่สมบูรณ์ทั้งหมด คิดเป็นร้อยละ 100

**การวิเคราะห์ข้อมูลและสถิติที่ใช้**

วิเคราะห์ข้อมูลทั่วไป วิเคราะห์พฤติกรรมการใช้สื่อสังคมออนไลน์ในกลุ่มผู้สูงอายุและผลกระทบที่เกิดจากการใช้สื่อสังคมออนไลน์ในกลุ่มผู้สูงอายุ ด้วยความถี่ ร้อยละ และวิเคราะห์ความรู้ ความเข้าใจที่เกิดจากการใช้สื่อสังคมออนไลน์ในกลุ่มผู้สูงอายุ ด้วยค่าเฉลี่ย (mean) ค่าส่วนเบี่ยงเบนมาตรฐาน (standard deviation)

**ผลการวิจัย**

ผลการวิจัยแบ่งตามวัตถุประสงค์ของการวิจัย ดังนี้

**วัตถุประสงค์เพื่อศึกษาพฤติกรรมการใช้สื่อสังคมออนไลน์ในกลุ่มผู้สูงอายุ**

**ข้อมูลส่วนบุคคลของผู้สูงอายุ** ดังแสดงในตารางที่ 1พบว่าจำนวนผู้สูงอายุที่ตอบแบบสอบถามเป็นเพศหญิงมากกว่าเพศชายส่วนใหญ่อยู่ในช่วงอายุ 60-64 ปี มีรายได้เฉลี่ยต่อเดือนอยู่ที่ 30,001 – 40,000 บาท ส่วนใหญ่สำเร็จการศึกษาระดับปริญญาตรี มีอาชีพข้าราชการ/รัฐวิสาหกิจ และอาศัยอยู่กับคู่สมรสเพียงลำพัง

**ตารางที่ 1** ค่าความถี่และร้อยละของลักษณะผู้ตอบแบบสอบถามพฤติกรรมการใช้สื่อสังคมออนไลน์ในกลุ่มผู้สูงอายุ

|  |  |  |
| --- | --- | --- |
| **ลักษณะทางประชากร** | **จำนวน** **(ผู้ตอบ)** | **ร้อยละ** |
| **1. เพศ** |  |  |
|  ชาย | 176 | 44.00 |
|  หญิง | 224 | 56.00 |
| **รวม** | **400** | **100.00** |
| **2. อายุ** |  |  |
|  60 – 64 ปี  | 215 | 53.75 |
|  65 – 69 ปี | 117 | 29.25 |
|  70 ปี ขึ้นไป  | 68 | 17.00 |
| **รวม** | **400** | **100.00** |
| **3. รายได้เฉลี่ยต่อเดือน** |  |  |
|  ต่ำกว่า 10,000 บาท | 52 | 13.00 |
|  10,000 – 20,000 บาท  | 83 | 20.75 |
|  20,001 – 30,000 บาท  | 98 | 24.50 |
|  30,001 – 40,000บาท | 101 | 25.25 |
|  40,001 – 50,000 บาท  | 48 | 12.00 |
|  50,001 บาทขึ้นไป  | 18 | 4.50 |
| **รวม** | **400** | **100.00** |
| **4. ระดับการศึกษา** |  |  |
|  ประถมศึกษา  | 18 | 4.50 |
| มัธยมศึกษาตอนต้น/ตอนปลาย  | 62 | 15.50 |
|  อนุปริญญา ปวช./ปวส.  | 46 | 11.50 |
|  ปริญญาตรี  | 172 | 43.00 |
|  ปริญญาโทขึ้นไป  | 102 | 25.50 |
| **รวม** | **400** | **100.00** |
| **5. อาชีพก่อนเกษียณ** |  |  |
|  พนักงานบริษัทเอกชน  | 76 | 19.00 |
|  ข้าราชการ/รัฐวิสาหกิจ  | 260 | 65.00 |
|  เจ้าของธุรกิจ  | 20 | 5.00 |
|  อาชีพอิสระ  | 19 | 4.75 |
|  พ่อบ้าน/แม่บ้าน  | 25 | 6.25 |
| **รวม** | **400** | **100.00** |
| **6. ลักษณะการอยู่อาศัย** |  |  |
|  อยู่คนเดียว  | 85 | 21.25 |
|  อยู่กับคู่สมรสเพียงลำพัง  | 158 | 39.50 |
|  อยู่กับคู่สมรสและบุตร | 108 | 27.00 |
|  อยู่กับบุตร/หลาน  | 5 | 1.25 |
|  อยู่กับญาติ  | 42 | 10.50 |
|  อื่น ๆ อยู่กับบิดาและมารดา | 2 | 0.50 |
| **รวม** | **400** | **100.00** |

**พฤติกรรมการใช้สื่อสังคมออนไลน์ในกลุ่มผู้สูงอายุ** ดังแสดงในตารางที่ 2

**ตารางที่ 2** ค่าความถี่และร้อยละของพฤติกรรมการใช้สื่อสังคมออนไลน์ในกลุ่มผู้สูงอายุ

|  |  |  |
| --- | --- | --- |
| **พฤติกรรมการใช้สื่อสังคมออนไลน์ในกลุ่มผู้สูงอายุ** | **จำนวน** **(ผู้ตอบ)** | **ร้อยละ** |
| 1. ท่านใช้สื่อสังคมออนไลน์มาเป็นระยะเวลาเท่าใด |  |  |
|  2 ปี | 20 | 5.00 |
|  3 ปี  | 95 | 23.75 |
|  มากกว่า 3 ปี  | 285 | 71.25 |
| **รวม** | **400** | **100** |
| 2. ระยะเวลาที่ท่านใช้งานสื่อสังคมออนไลน์โดยเฉลี่ยกี่ชั่วโมงต่อวัน  |  |  |
|  น้อยกว่า 1 ชั่วโมง | 60 | 15.00 |
|  1-3 ขั่วโมง  | 55 | 13.75 |
|  4-6 ชั่วโมง | 153 | 38.25 |
|  7 ชั่วโมงขึ้นไป  | 132 | 33.00 |
| **รวม** | **400** | **100** |
| 3. ความบ่อยครั้งที่ท่านใช้สื่อสังคมออนไลน์เฉลี่ยต่อวัน |  |  |
|  2-5 ครั้งต่อวัน  | 100 | 25.00 |
|  6-10 ครั้งต่อวัน  | 118 | 29.50 |
|  มากกว่า 10 ครั้งต่อวัน  | 182 | 45.50 |
| **รวม** | **400** | **100.00** |
| 4. วัตถุประสงค์ในการใช้สื่อสังคมออนไลน์ของท่าน มีอะไรบ้าง |  |  |
| ความบันเทิง/ แก้เหงา  | 188 | 47.00 |
| ซื้อสินค้าและบริการ | 110 | 27.50 |
|  ค้นหาข้อมูลด้านสุขภาพอนามัย  | 102 | 25.50 |
| **รวม** | **400** | **100.00** |
| 5. ช่องทางในการใช้สื่อสังคมออนไลน์ของท่าน |  |  |
|  โทรศัพท์มือถือ  | 224 | 56.00 |
|  แท๊บเล็ต  | 102 | 25.50 |
|  คอมพิวเตอร์  | 42 | 10.50 |
|  คอมพิวเตอร์พกพา | 32 | 8.00 |
| **รวม** | **400** | **100.00** |
| 6. สถานที่ที่ใช้ในการรับชมรายการบนสื่อสังคมออนไลน์ |  |  |
|  บ้าน  | 322 | 80.50 |
|  ที่ทำงาน  | 52 | 13.00 |
|  ระหว่างรอทำกิจกรรมอื่น ๆ เช่นพบแพทย์ | 26 | 6.50 |
| **รวม** | **400** | **100.00** |
| 7. สื่อสังคมออนไลน์ที่ท่านนิยมใช้ |  |  |
|  Facebook | 296 | 34.58 |
|  YouTube  | 256 | 29.91 |
|  Line | 202 | 23.60 |
|  Twitter  | 78 | 9.11 |
|  Instagram  | 24 | 2.80 |
| **รวม** | **856** | **100.00** |

จากตารางที่ 2 ผลการวิเคราะห์พฤติกรรมการใช้สื่อสังคมออนไลน์ในกลุ่มผู้สูงอายุ พบว่า

1. ระยะเวลาการใช้สื่อสังคมออนไลน์ของกลุ่มผู้สูงอายุพบว่า ผู้สูงอายุส่วนใหญ่ใช้สื่อสังคมออนไลน์มาเป็นระยะเวลามากกว่า 3 ปี คิดเป็นร้อยละ 71.25 ระยะเวลา 3 ปี คิดเป็นร้อยละ 23.75 และระยะเวลา 2 ปี คิดเป็นร้อยละ 5.00

2. จำนวนชั่วโมงการใช้งานสื่อสังคมออนไลน์โดยเฉลี่ยของกลุ่มผู้สูงอายุพบว่า ผู้สูงอายุส่วนมากใช้งาน
สื่อสังคมออนไลน์โดยเฉลี่ยระยะเวลา 4-6 ชั่วโมงต่อวัน คิดเป็นร้อยละ 38.25 ระยะเวลา 7 ชั่วโมงขึ้นไป คิดเป็นร้อยละ 33.00
ใช้งานน้อยกว่า 1 ชั่วโมงต่อวัน คิดเป็นร้อยละ 15.00 และใช้งาน 1-3 ขั่วโมงต่อวัน คิดเป็นร้อยละ 13.75

3. จำนวนครั้งในการใช้สื่อสังคมออนไลน์เฉลี่ยต่อวันของกลุ่มผู้สูงอายุพบว่า ผู้สูงอายุส่วนใหญ่ใช้สื่อสังคมออนไลน์มากกว่า 10 ครั้งต่อวัน คิดเป็นร้อยละ 45.50 ใช้สื่อสังคมออนไลน์ 6-10 ครั้งต่อวัน คิดเป็นร้อยละ 29.50 และใช้สื่อสังคมออนไลน์ 2-5 ครั้งต่อวัน คิดเป็นร้อยละ 25.00

4. วัตถุประสงค์ในการใช้สื่อสังคมออนไลน์ของกลุ่มผู้สูงอายุพบว่า ส่วนใหญ่ผู้สูงอายุใช้สื่อสังคมออนไลน์เพื่อความบันเทิง/แก้เหงา คิดเป็นร้อยละ 47.00 มากที่สุด เพื่อซื้อสินค้าและบริการ คิดเป็นร้อยละ 27.50 และเพื่อค้นหาข้อมูลด้านสุขภาพอนามัย คิดเป็นร้อยละ 25.50

5. ช่องทางในการใช้สื่อสังคมออนไลน์ของกลุ่มผู้สูงอายุพบว่า ผู้สูงอายุส่วนมากใช้โทรศัพท์มือถือ คิดเป็นร้อยละ 56.00 แท๊บเล็ต คิดเป็นร้อยละ 25.50 คอมพิวเตอร์ คิดเป็นร้อยละ 10.50 และคอมพิวเตอร์พกพา คิดเป็นร้อยละ 8.00 ตามลำดับ

6. สถานที่ที่กลุ่มผู้สูงอายุใช้สื่อสังคมออนไลน์พบว่า ส่วนใหญ่ผู้สูงอายุนิยมใช้สื่อสังคมออนไลน์จากที่บ้าน คิดเป็นร้อยละ 80.50 มากที่สุด รองลงมาคือ ที่ทำงาน คิดเป็นร้อยละ 13.00 และระหว่างรอทำกิจกรรมอื่น ๆ เช่น พบแพทย์ คิดเป็น
ร้อยละ 6.50

7. สื่อสังคมออนไลน์ที่กลุ่มผู้สูงอายุนิยมใช้มากที่สุดพบว่า ผู้สูงอายุนิยมใช้ Facebook มากที่สุด คิดเป็นร้อยละ 34.58 รองลงมา คือ YouTube คิดเป็นร้อยละ 29.91 Line คิดเป็นร้อยละ 23.60 Twitter คิดเป็นร้อยละ 9.11 และ Instagram คิดเป็นร้อยละ 2.80

**วัตถุประสงค์เพื่อศึกษาความรู้ ความเข้าใจ และผลกระทบที่เกิดจากการใช้สื่อสังคมออนไลน์ในกลุ่มผู้สูงอายุ**

**ความรู้ ความเข้าใจที่เกิดจากการใช้สื่อสังคมออนไลน์ในกลุ่มผู้สูงอายุ** โดยให้ความสำคัญทางด้านความรู้ ด้านเจตคติ และด้านทักษะการใช้บริการของผู้สูงอายุ ดังแสดงในตารางที่ 3

**ตารางที่ 3** ค่าเฉลี่ย และค่าเบี่ยงเบนมาตรฐานของความรู้ ความเข้าใจที่เกิดจากการใช้สื่อสังคมออนไลน์ในกลุ่มผู้สูงอายุ

| **ความรู้ ความเข้าใจที่เกิดจากการใช้สื่อสังคมออนไลน์ในกลุ่มผู้สูงอายุ** | $\overbar{x}$ **S.D. ระดับความคิดเห็น** |
| --- | --- |
|   **แปลผล** |
| **ด้านความรู้** |  |  |  |
| 1. มีความรู้ ความเข้าใจ การใช้งานของสื่อสังคมออนไลน์เป็นอย่างดี | 3.14 | 0.950 | มีความรู้ปานกลาง |
| 2. มีประสบการณ์ในการใช้บริการสื่อสังคมออนไลน์ | 3.64 | 0.681 | มีความรู้มาก |
| 3. ข้อมูลข่าวสารต่าง ๆ ที่ปรากฏในสื่อสังคมออนไลน์ มีทั้งน่าเชื่อถือและไม่น่าเชื่อถือ | 4.41 | 0.950 | มีความรู้มากที่สุด |
| 4. เมื่อท่านได้รับข้อมูลข่าวสารต่าง ๆ ทางสื่อสังคมออนไลน์ ท่านทำการส่งต่อให้เพื่อนในสื่อสังคมออนไลน์ทันที | 3.98 | 1.155 | มีความรู้มาก |
| 5. ท่านตรวจสอบข้อมูลจากสื่อที่หลากหลาย เช่น หนังสือพิมพ์ โทรทัศน์ ผู้เชี่ยวชาญ เป็นต้น เพื่อให้ได้ข้อมูลตรงกัน | 2.97 | 1.298 | มีความรู้ปานกลาง |
| **ด้านเจตคติ** |  |  |  |
| 6. มีความรู้สึกดีต่อการใช้บริการสื่อสังคมออนไลน์ | 4.61 | 0.636 | มีความรู้สึกดีมากที่สุด |
| 7. การใช้สื่อสังคมออนไลน์ทำให้ท่านได้เรียนรู้เทคโนโลยีสมัยใหม่ | 4.18 | 1.117 | เรียนรู้มาก |
| 8. มีความคิดว่าสื่อสังคมออนไลน์มีประโยชน์ต่อชีวิตประจำวัน | 4.60 | 0.660 | มีประโยชน์มากที่สุด |
| 9. การใช้สื่อสังคมออนไลน์ทำให้สื่อสารกับบุคคลรอบข้างน้อยลง | 4.06 | 1.213 | ระดับสูง |
| 10. สนับสนุนให้ผู้สูงอายุใช้บริการสื่อสังคมออนไลน์ | 3.98 | 1.267 | ระดับสูง |
| **ด้านทักษะการใช้บริการ** |  |  |  |
| 11. สมัครใช้บริการสื่อสังคมออนไลน์ได้ด้วยตนเอง | 3.25 | 1.396 | มีทักษะปานกลาง |
| 12. พิมพ์สนทนาผ่านสื่อสังคมออนไลน์เองได้ | 4.74 | 0.543 | มีทักษะมากที่สุด |
| 13. ส่งข้อความเสียงผ่านสื่อสังคมออนไลน์เองได้ | 2.81 | 1.363 | มีทักษะปานกลาง |
| 14. สนทนาเป็นวีดีโอผ่านสื่อสังคมออนไลน์ได้, เผยแพร่ข้อความ ภาพ เสียง และวีดีโอ ผ่านสื่อสังคมออนไลน์ได้ | 2.13 | 1.470 | มีทักษะน้อย |
| 15. เปลี่ยนรหัสผ่านเป็นประจำ เพื่อป้องกันไม่ให้ผู้อื่นเข้าใช้สื่อสังคมออนไลน์ของท่านได้ | 2.80 | 1.454 | มีทักษะปานกลาง |
| **ความคิดเห็นโดยรวม** | **3.68** | **1.370** | **มีความรู้มาก** |

**จากตารางที่ 3**  ผลการวิเคราะห์ความรู้ ความเข้าใจที่เกิดจากการใช้สื่อสังคมออนไลน์ในกลุ่มผู้สูงอายุ พบว่า ผู้สูงอายุมีความรู้ ความเข้าใจที่เกิดจากการใช้สื่อสังคมออนไลน์โดยรวมในระดับมีความรู้มาก มีค่าเฉลี่ย 3.68 เมื่อพิจารณาในแต่ละด้านผลการวิเคราะห์ พบว่า

1. ด้านความรู้ที่เกิดจากการใช้สื่อสังคมออนไลน์ในกลุ่มผู้สูงอายุพบว่า ผู้สูงอายุรู้ว่าข้อมูลข่าวสารต่าง ๆ ที่ปรากฏในสื่อสังคมออนไลน์มีทั้งน่าเชื่อถือและไม่น่าเชื่อถือในระดับมีความรู้มากที่สุด มีค่าเฉลี่ย 4.41 รองลงมาคือ เมื่อได้รับข้อมูลข่าวสารต่าง ๆ ทางสื่อสังคมออนไลน์จะทำการส่งต่อให้เพื่อนในสื่อสังคมออนไลน์ทันทีในระดับมาก มีค่าเฉลี่ย 3.98 ผู้สูงอายุมีประสบการณ์ในการใช้บริการสื่อสังคมออนไลน์ในระดับมาก มีค่าเฉลี่ย 3.64 มีความรู้ ความเข้าใจ การใช้งานของสื่อสังคมออนไลน์เป็นอย่างดีในระดับปานกลาง มีค่าเฉลี่ย 3.14 และการตรวจสอบข้อมูลจากสื่อที่หลากหลาย เช่น หนังสือพิมพ์ โทรทัศน์ ผู้เชี่ยวชาญ เป็นต้น เพื่อให้ได้ข้อมูลตรงกันอยู่ในระดับปานกลาง มีค่าเฉลี่ย 2.97

2. ด้านเจตคติที่เกิดจากการใช้สื่อสังคมออนไลน์ในกลุ่มผู้สูงอายุพบว่า ผู้สูงอายุมีความรู้สึกดีต่อการใช้บริการ
สื่อสังคมออนไลน์ และมีความคิดว่าสื่อสังคมออนไลน์มีประโยชน์ต่อชีวิตประจำวันอยู่ในระดับมากที่สุด มีค่าเฉลี่ย 4.61 และ 4.60 ตามลำดับ การใช้สื่อสังคมออนไลน์ทำให้ได้เรียนรู้เทคโนโลยีสมัยใหม่ การใช้สื่อสังคมออนไลน์ทำให้สื่อสารกับบุคคลรอบข้างน้อยลง และสนับสนุนให้ผู้สูงอายุใช้บริการสื่อสังคมออนไลน์อยู่ในระดับมาก มีค่าเฉลี่ย 4.18, 4.06 และ 3.98 ตามลำดับ

3. ด้านทักษะการใช้บริการสื่อสังคมออนไลน์ในกลุ่มผู้สูงอายุพบว่า ผู้สูงอายุสามารถพิมพ์สนทนาผ่านสื่อสังคมออนไลน์เองได้ในระดับมากที่สุด มีค่าเฉลี่ย 4.74 สมัครใช้บริการสื่อสังคมออนไลน์ได้ด้วยตนเอง สามารถส่งข้อความเสียงผ่านสื่อสังคมออนไลน์เองได้ และมีการเปลี่ยนรหัสผ่านเป็นประจำเพื่อป้องกันไม่ให้ผู้อื่นเข้าใช้สื่อสังคมออนไลน์ของตนอยู่ในระดับปานกลาง มีค่าเฉลี่ย 3.25, 2.81 และ 2.80 ส่วนการสนทนาเป็นวิดีโอผ่านสื่อสังคมออนไลน์ การเผยแพร่ข้อความ ภาพ เสียง และวิดีโอผ่านสื่อสังคมออนไลน์ได้นั้นอยู่ในระดับน้อย มีค่าเฉลี่ย 2.13

**ผลกระทบที่เกิดจากการใช้สื่อสังคมออนไลน์ในกลุ่มผู้สูงอายุ** โดยให้ความสำคัญทางด้านเศรษฐกิจ สังคม อารมณ์และจิตใจ และสุขภาพ ดังแสดงในตารางที่ 4

**ตารางที่ 4**  ค่าความถี่ ร้อยละผลกระทบที่เกิดจากการใช้สื่อสังคมออนไลน์ในกลุ่มผู้สูงอายุ

|  |  |  |
| --- | --- | --- |
| **ผลกระทบที่เกิดจากการใช้สื่อสังคมออนไลน์ในกลุ่มผู้สูงอายุ** | **จำนวน** **(ผู้ตอบ)** | **ร้อยละ****(ของการถูกเลือก)** |
| **ด้านเศรษฐกิจ** |  |  |
|  มีรายได้เพิ่มขึ้นจากการจำหน่ายสินค้าผ่านสื่อสังคมออนไลน์ | 25 | 4.00 |
|  มีการปรับปรุงผลผลิตหรือพัฒนาอาชีพเดิมจากข้อมูลในสื่อสังคมออนไลน์ | 30 | 4.80 |
|  ใช้เงินเป็นค่าบริการโทรศัพท์/ อินเทอร์เน็ต จำนวนมาก | 210 | 33.60 |
|  ใช้เงินเป็นค่าซื้อโทรศัพท์หรืออุปกรณ์เพื่อใช้สื่อสังคมออนไลน์ | 196 | 31.36 |
|  เสียเวลาประกอบอาชีพเนื่องจากใช้สื่อสังคมออนไลน์ | 82 | 13.12 |
|  ใช้เงินในการซื้อสินค้าหรือบริการในสื่อสังคมออนไลน์  | 82 | 13.12 |
| **รวม** | **625** | **100.00** |
| **ด้านสังคม** |  |  |
|  มีการสื่อสารกับคนในครอบครัวเพิ่มขึ้น  | 105 | 10.53 |
|  มีการสื่อสารกับเพื่อนวัยเดียวกันเพิ่มขึ้น  | 198 | 19.86 |
|  มีการสื่อสารกับเพื่อนต่างวัยเพิ่มขึ้น  | 272 | 27.28 |
|  มีการสื่อสารกับเพื่อนใหม่ ๆ | 78 | 7.82 |
|  การสื่อสารด้วยวาจากับคนในครอบครัวลดลง  | 121 | 12.14 |
|  การสื่อสารด้วยวาจากับเพื่อนลดลง | 135 | 13.54 |
|  มีการสื่อสารกับคนไม่รู้จัก/ ไม่เคยพบหน้า | 88 | 8.83 |
| **รวม** | **997** | **100.00** |
| **ด้านอารมณ์และจิตใจ** |  |  |
|  คลายความเครียดจากกิจกรรมอื่น  | 100 | 7.98 |
|  ได้รับความบันเทิงจากการดูหนัง ดูละคร ฟังเพลง  | 175 | 13.97 |
|  ได้รับความบันเทิงจากการดูกีฬา  | 115 | 9.18 |
|  ได้รับความบันเทิงจากการเล่นเกม  | 120 | 9.58 |
|  เกิดความเครียดจากข้อมูลข่าวสารด้านอาชญากรรม  | 220 | 17.56 |
|  เกิดความเครียดจากข้อมูลข่าวสารด้านเศรษฐกิจการลงทุน  | 215 | 17.16 |
|  เกิดความเครียดจากข้อมูลข่าวสารด้านสังคม  | 119 | 9.50 |
|  เกิดความเครียดจากข้อมูลข่าวสารด้านสุขภาพ  | 189 | 15.08 |
| **รวม** | **1,253** | **100.00** |
| **ด้านสุขภาพ** |  |  |
|  ได้ข้อมูลที่เป็นประโยชน์ด้านการดูแลสุขภาพทั่วไป  | 205 | 13.02 |
|  ได้ข้อมูลที่เป็นประโยชน์ด้านการรับประทานอาหารที่ถูกสุขลักษณะ  | 265 | 16.84 |
|  ได้ข้อมูลที่เป็นประโยชน์ด้านการป้องกัน/รักษาโรคที่ผู้สูงอายุควรระวัง | 228 | 14.49 |
|  ได้ข้อมูลที่เป็นประโยชน์ด้านการออกกำลังกายที่เหมาะสมกับวัย | 282 | 17.92 |
|  มีอาการตาพล่ามัวจากการใช้สายตามาก | 180 | 11.44 |
|  สายตาผิดปกติหรือเปลี่ยนแปลงจากเดิมมาก | 196 | 12.45 |
|  มีอาการปวดคอ/บ่า/ ไหล่จากการใช้คอมพิวเตอร์หรือโทรศัพท์นาน ๆ | 218 | 13.85 |
| **รวม** | **1,574**  | **100.00** |

จากตารางที่ 4 ผลการวิเคราะห์ผลกระทบที่เกิดจากการใช้สื่อสังคมออนไลน์ในกลุ่มผู้สูงอายุ มีรายละเอียดดังนี้

1. ผลกระทบด้านเศรษฐกิจที่เกิดจากการใช้สื่อสังคมออนไลน์ในกลุ่มผู้สูงอายุพบว่า ผู้สูงอายุส่วนใหญ่มีการใช้เงินเป็นค่าบริการโทรศัพท์/ อินเทอร์เน็ต จำนวนมาก คิดเป็นร้อยละ 33.60 รองลงมาใช้เงินเป็นค่าซื้อโทรศัพท์หรืออุปกรณ์เพื่อใช้สื่อสังคมออนไลน์ คิดเป็นร้อยละ 31.36 เสียเวลาประกอบอาชีพเนื่องจากใช้สื่อสังคมออนไลน์และใช้เงินในการซื้อสินค้าหรือบริการในสื่อสังคมออนไลน์ คิดเป็นร้อยละ 13.12 มีการปรับปรุงผลผลิตหรือพัฒนาอาชีพเดิมจากข้อมูลในสื่อสังคมออนไลน์คิดเป็นร้อยละ 4.80 และมีรายได้เพิ่มขึ้นจากการจำหน่ายสินค้าผ่านสื่อสังคมออนไลน์ คิดเป็นร้อยละ 4.00

2. ผลกระทบด้านสังคมที่เกิดจากการใช้สื่อสังคมออนไลน์ในกลุ่มผู้สูงอายุพบว่า ผู้สูงอายุส่วนใหญ่มีการสื่อสารกับเพื่อนต่างวัยเพิ่มขึ้น คิดเป็นร้อยละ 27.28 มีการสื่อสารกับเพื่อนวัยเดียวกันเพิ่มขึ้น คิดเป็นร้อยละ 19.86 มีการสื่อสารด้วยวาจากับเพื่อนลดลง คิดเป็นร้อยละ 13.54 มีการสื่อสารด้วยวาจากับคนในครอบครัวลดลง คิดเป็นร้อยละ 12.14 มีการสื่อสารกับคนในครอบครัวเพิ่มขึ้น คิดเป็นร้อยละ 10.53 มีการสื่อสารกับคนไม่รู้จัก/ไม่เคยพบหน้า คิดเป็นร้อยละ 8.83 และมีการสื่อสารกับเพื่อนใหม่ ๆ คิดเป็นร้อยละ 7.82

3. ผลกระทบด้านอารมณ์และจิตใจที่เกิดจากการใช้สื่อสังคมออนไลน์ในกลุ่มผู้สูงอายุพบว่า ผู้สูงอายุส่วนใหญ่เกิดความเครียดจากข้อมูลข่าวสารด้านอาชญากรรมมากที่สุด คิดเป็นร้อยละ 17.56 รองลงมาเกิดความเครียดจากข้อมูลข่าวสารด้านเศรษฐกิจการลงทุน คิดเป็นร้อยละ 17.16 เกิดความเครียดจากข้อมูลข่าวสารด้านสุขภาพ คิดเป็นร้อยละ 15.08 ได้รับความบันเทิงจากการดูหนัง ดูละคร ฟังเพลง คิดเป็นร้อยละ 13.97 ได้รับความบันเทิงจากการเล่นเกม คิดเป็นร้อยละ 9.58 เกิดความเครียดจากข้อมูลข่าวสารด้านสังคม คิดเป็นร้อยละ 9.50 ได้รับความบันเทิงจากการดูกีฬา คิดเป็นร้อยละ 9.18 และได้คลายความเครียดจากกิจกรรมอื่น คิดเป็นร้อยละ 7.98

4. ผลกระทบด้านสุขภาพเกิดจากการใช้สื่อสังคมออนไลน์ในกลุ่มผู้สูงอายุพบว่า ผู้สูงอายุส่วนใหญ่ได้ข้อมูลที่เป็นประโยชน์ด้านการออกกำลังกายที่เหมาะสมกับวัยมากที่สุด คิดเป็นร้อยละ 17.92 รองลงมาได้ข้อมูลที่เป็นประโยชน์ด้านการรับประทานอาหารที่ถูกสุขลักษณะ คิดเป็นร้อยละ 16.84 ได้ข้อมูลที่เป็นประโยชน์ด้านการป้องกัน/รักษาโรคที่ผู้สูงอายุควรระวัง คิดเป็นร้อยละ 14.49 มีอาการปวดคอ/บ่า/ ไหล่จากการใช้คอมพิวเตอร์หรือโทรศัพท์นาน ๆ คิดเป็นร้อยละ 13.85
ได้ข้อมูลที่เป็นประโยชน์ด้านการดูแลสุขภาพทั่วไป คิดเป็นร้อยละ 13.02 มีสายตาผิดปกติหรือเปลี่ยนแปลงจากเดิมมาก
คิดเป็นร้อยละ 12.45 และมีอาการตาพล่ามัวจากการใช้สายตามาก คิดเป็นร้อยละ 11.44

**สรุปผลและอภิปรายผล**

จากผลการวิจัยดังกล่าวข้างต้น ผู้วิจัยสามารถสรุปผลการวิจัยตามวัตถุประสงค์ได้ดังต่อไปนี้

1. **วัตถุประสงค์เพื่อศึกษาพฤติกรรมการใช้สื่อสังคมออนไลน์ในกลุ่มผู้สูงอายุ**

 พบว่า ผู้สูงอายุส่วนใหญ่ใช้สื่อสังคมออนไลน์มามากกว่า 3 ปี ใช้งานเฉลี่ย 4-6 ชั่วโมงต่อวัน ความบ่อยครั้งในการเข้าใช้มากกว่า 10 ครั้งต่อวัน วัตถุประสงค์ในการใช้สื่อสังคมออนไลน์ เพื่อความบันเทิงและการแก้ไขปัญหาต่าง ๆ ส่วนใหญ่นิยมใช้สื่อสังคมออนไลน์ Facebook โดยใช้ผ่านโทรศัพท์มือถือ และใช้งานที่บ้าน

**2. วัตถุประสงค์เพื่อศึกษาความรู้ ความเข้าใจ และผลกระทบที่เกิดจากการใช้สื่อสังคมออนไลน์ในกลุ่มผู้สูงอายุ**

 ด้านความรู้และความเข้าใจซึ่งเกิดจากการใช้สื่อสังคมออนไลน์ในกลุ่มผู้สูงอายุพบว่า ด้านความรู้ ผู้สูงอายุรู้ว่าข้อมูลข่าวสารต่าง ๆ ที่ปรากฏในสื่อสังคมออนไลน์มีทั้งน่าเชื่อถือและไม่น่าเชื่อถือมากที่สุด ด้านเจตคติ ผู้สูงอายุมีความรู้สึกดีต่อการใช้บริการสื่อสังคมออนไลน์ในระดับมากที่สุด และด้านทักษะการใช้บริการสื่อสังคมออนไลน์ ผู้สูงอายุสามารถพิมพ์สนทนาผ่านสื่อสังคมออนไลน์เองได้ในระดับมากที่สุดเช่นกัน

 สำหรับผลกระทบที่เกิดจากการใช้สื่อสังคมออนไลน์ในกลุ่มผู้สูงอายุ พบว่า ด้านเศรษฐกิจ ส่งผลให้ผู้สูงอายุจ่ายเงินเป็นค่าบริการโทรศัพท์/อินเทอร์เน็ตเป็นจำนวนมาก ในระดับมากที่สุด ด้านสังคม มีการสื่อสารกับเพื่อนต่างวัยเพิ่มขึ้นมากที่สุด ด้านอารมณ์และจิตใจ เกิดความเครียดจากข้อมูลข่าวสารด้านอาชญากรรมมากที่สุด และด้านสุขภาพ ได้รับข้อมูลที่เป็นประโยชน์ด้านการออกกำลังกายที่เหมาะสมกับวัยมากที่สุด

 การอภิปรายผลของการวิจัย รายละเอียดดังนี้

 1. **วัตถุประสงค์เพื่อศึกษาพฤติกรรมการใช้สื่อสังคมออนไลน์ในกลุ่มผู้สูงอายุ**

 พฤติกรรมการใช้สื่อสังคมออนไลน์ในกลุ่มผู้สูงอายุมีการเปลี่ยนแปลงตามรูปแบบของเทคโนโลยีที่ปรับเปลี่ยน
จากสื่อดั้งเดิมมาเป็นสื่อออนไลน์ ผู้สูงอายุส่วนใหญ่เรียนรู้และปรับตัวให้เข้ากับเทคโนโลยีสมัยใหม่เพื่อการรับรู้ข้อมูลข่าวสาร แลกเปลี่ยนความคิดเห็น และแบ่งปันข้อมูลข่าวสารระหว่างกัน ประมาณ 4-6 ชั่วโมงต่อวัน ตั้งแต่ตื่นนอนจนเข้านอน
ผ่านโทรศัพท์มือถือหรือสมาร์ทโฟนเชื่อมต่ออินเทอร์เน็ตมากที่สุด เนื่องจากมีความสะดวกในการติดต่อสื่อสาร มีความรวดเร็ว สืบค้นข้อมูลข่าวสาร หรือความรู้ต่าง ๆ ได้ทุกที่ทุกเวลาตามความสนใจและความต้องการ ทันเหตุการณ์ และเป็นการสื่อสารสองทางโต้ตอบระหว่างกันได้ วัตถุประสงค์ในการใช้สื่อสังคมออนไลน์ของผู้สูงอายุส่วนใหญ่ใช้เพื่อความบันเทิง/แก้เหงา
สื่อสังคมออนไลน์ที่นิยมใช้ส่วนใหญ่คือ Facebook เพราะสามารถสร้างปฏิสัมพันธ์กับครอบครัว เพื่อนและคนอื่น ๆ สามารถแชร์รูป เปลี่ยนรูปโปรไฟล์แสดงความคิดเห็นบนกระดานข้อความของตนเอง

**2. วัตถุประสงค์เพื่อศึกษาความรู้ ความเข้าใจ และผลกระทบที่เกิดจากการใช้สื่อสังคมออนไลน์ในกลุ่มผู้สูงอายุ**

 **ความรู้ ความเข้าใจที่เกิดจากการใช้สื่อสังคมออนไลน์ในกลุ่มผู้สูงอายุ**

 ผู้สูงอายุมีความรู้และความเข้าใจว่า ข้อมูลข่าวสารต่าง ๆ ที่ปรากฏในสื่อสังคมออนไลน์มีทั้งน่าเชื่อถือและ
ไม่น่าเชื่อถือ แม้ว่าผู้สูงอายุจะมีประสบการณ์ในการใช้บริการสื่อสังคมออนไลน์ แต่เมื่อถึงเวลาใช้สื่อกลับพบว่าก่อนที่จะส่งต่อข้อมูลให้กับเพื่อนผู้สูงอายุไม่ได้ตรวจสอบข้อมูลว่าข้อมูลที่ได้รับมานั้นถูกต้องหรือไม่ มักจะส่งต่อทันที แม้โดยพื้นฐานการส่งต่อข้อมูลต่าง ๆ มาจากความปรารถนาดีต่อผู้รับ ผู้สูงอายุจึงมักตกเป็นจำเลยของสังคมว่าเป็นกลุ่มหลักที่เผยแพร่ข่าวปลอม (fake news) ก่อนที่ผู้สูงอายุจะส่งต่อข้อมูลออกไปควรต้องตั้งคำถามกับตนเองก่อนว่าเป็นเรื่องจริงหรือไม่ ข้อมูลเก่าหรือไม่ ข้อมูลครบถ้วนหรือไม่ และควรตรวจสอบข้อมูลจากสื่อหลักหลาย ๆ แห่ง หน่วยงานที่เกี่ยวข้องควรให้ความรู้แก่ผู้สูงอายุให้รู้เท่าทันซึ่งจะเป็นการสร้างภูมิคุ้มกันและเสริมกระบวนการเรียนรู้ให้กับผู้สูงอายุได้มากขึ้น

 ด้านเจตคติ ผู้สูงอายุมีความรู้สึกดีต่อการใช้บริการสื่อสังคมออนไลน์ มีความคิดว่าสื่อสังคมออนไลน์มีประโยชน์ต่อชีวิตประจำวัน การใช้สื่อสังคมออนไลน์ทำให้ได้เรียนรู้เทคโนโลยีสมัยใหม่ สอดคล้องกับการศึกษาของ อมร โต๊ะทอง (2555) ผู้สูงอายุใช้เวลาว่างในการเล่นสื่อสังคมออนไลน์เพื่อการเรียนรู้เทคโนโลยีได้ด้วยตนเอง สำหรับใช้ประโยชน์ในการดำเนินชีวิตประจำวันของผู้สูงอายุ

 ด้านทักษะการใช้บริการสื่อสังคมออนไลน์ ผู้สูงอายุสามารถพิมพ์สนทนาผ่านสื่อสังคมออนไลน์เองได้ สมัครใช้บริการสื่อสังคมออนไลน์ได้ด้วยตนเอง สอดคล้องกับผลงานวิจัยของ Hernandez (2011) ได้ทำการศึกษาเรื่อง ทัศนคติ ทักษะ พฤติกรรมการใช้เครือข่ายสังคมออนไลน์ พบว่า ทัศนคติ ทักษะ และพฤติกรรมการใช้ มีความสัมพันธ์กัน โดยกลุ่มตัวอย่างที่มีทัศนคติที่ดีต่อเครือข่ายสังคมออนไลน์ มีความมั่นใจในตนเอง ส่งผลให้มีการพัฒนาทักษะการใช้ที่ดีตามไปด้วย หากผู้สูงอายุได้พัฒนาทักษะที่มากขึ้น ตลอดจนผลักดันให้ผู้สูงอายุมีความรู้ด้านเทคโนโลยี ทักษะการเรียนรู้ตลอดชีวิต (life long learning) ผู้สูงอายุจะสามารถเผยแพร่ข้อความ ภาพ เสียง และวิดีโอ ผ่านสื่อสังคมออนไลน์ในรูปแบบต่าง ๆ ได้มากขึ้น ส่งผลให้อาจมีรายได้จากการใช้สื่อสังคมออนไลน์ได้อีกทาง

 **ผลกระทบที่เกิดจากการใช้สื่อสังคมออนไลน์ในกลุ่มผู้สูงอายุ**

 ผลกระทบด้านเศรษฐกิจ คือค่าใช้จ่ายที่เพิ่มขึ้น ผู้สูงอายุส่วนใหญ่ใช้เงินเป็นค่าบริการโทรศัพท์/อินเทอร์เน็ต
ใช้เงินเป็นค่าซื้อโทรศัพท์หรืออุปกรณ์เพื่อใช้สื่อสังคมออนไลน์ สาเหตุเนื่องมาจากการใช้งานสื่อสังคมออนไลน์จำเป็นต้องจัดหาอุปกรณ์ประกอบการใช้งานและค่าบริการเครือข่ายอินเทอร์เน็ตเพื่อเชื่อมโยงสัญญาณ ซึ่งมีราคาค่อนข้างสูงจึงเกิดผลกระทบมากในอันดับต้น ๆ สอดคล้องกับแนวคิดของณัฐชุดา มงคลชาติ (2550, หน้า 14-18) ที่สรุปว่าผู้ใช้สื่อสังคมที่เป็นผู้ใหญ่หรือผู้สูงอายุต้องเสียค่าบริการในการใช้ค่อนข้างสูง อีกทั้งต้องมีค่าใช้จ่ายที่ต้องซื้ออุปกรณ์จำเป็น เช่น โทรศัพท์ สมาร์ทโฟน คอมพิวเตอร์ อุปกรณ์เชื่อมต่อสัญญาณ รวมทั้งค่าใช้จ่ายในการบำรุงรักษาอุปกรณ์ดังกล่าวอย่างต่อเนื่อง ส่วนการสร้างรายได้จากการใช้สื่อสังคมออนไลน์ค่อนข้างน้อย หากผู้สูงอายุได้รับการพัฒนาทักษะความรู้ด้านเทคโนโลยี ผนวกกับประสบการณ์และความเชี่ยวชาญเดิมที่มีอยู่น่าจะช่วยให้ผู้สูงอายุสามารถสร้างรายได้จากการใช้สื่อสังคมออนไลน์ได้ในอนาคต

 ผลกระทบด้านสังคม ผู้สูงอายุส่วนใหญ่มีการสื่อสารกับเพื่อนต่างวัย เพื่อนวัยเดียวกันเพิ่มขึ้นทั้งเพื่อนเก่าและเพื่อนใหม่ที่ไม่ค่อยมีโอกาสได้เจอกัน สาเหตุเนื่องมาจากการใช้สื่อสังคมออนไลน์ทำให้การติดต่อสื่อสารระหว่างบุคคลมีความสะดวก รวดเร็ว ประหยัดค่าใช้จ่ายในการสื่อสาร ประหยัดเวลากว่าวิธีการสื่อสารอื่น ๆ สอดคล้องกับการศึกษาของ ณัฐชุดา มงคลชาติ (2550, หน้า 14-18) ระบุว่าสื่อสังคมออนไลน์สร้างความสัมพันธ์ที่ดี เป็นเครื่องมือในการสื่อสารที่มีประสิทธิภาพ และประหยัดค่าใช้จ่ายในการติดต่อสื่อสาร เพราะฉะนั้นการใช้สื่อสังคมออนไลน์ทำให้ผู้สูงอายุได้แบ่งปันเรื่องราว มีสังคมเพิ่มขึ้น

 ผลกระทบด้านอารมณ์และจิตใจ ผู้สูงอายุมีความเครียดจากการได้รับข้อมูลข่าวสารด้านอาชญากรรม ข้อมูลข่าวสารด้านเศรษฐกิจ การลงทุน และข้อมูลข่าวสารด้านสุขภาพ ซึ่งสอดคล้องกับสภาพสังคมในปัจจุบันที่ประสบปัญหา
ค่าครองชีพที่สูงขึ้น เศรษฐกิจชะลอตัว การเลิกจ้างงาน สถานการณ์โควิด-19 ความรุนแรงในครอบครัว ผ่านการรายงานข่าวจากสื่อหลัก สื่อออนไลน์ และช่องทางอื่น ๆ โดยเฉพาะสื่อออนไลน์อาจมีทั้งข่าวจริงและข่าวปลอมรวมกัน อาจสร้างความ
ตื่นตระหนก ความเครียดให้กับผู้สูงอายุได้ ขณะที่ผลกระทบด้านบวกคือผู้สูงอายุได้รับความบันเทิงจากการดูหนัง ดูละคร
ฟังเพลงจากการใช้สื่อสังคมออนไลน์ สอดคล้องกับการศึกษาของ ระวีวรรณ ทรัพย์อินทร์ และญาศิณี เคารพธรรม (2560) ซึ่งพบว่า ผลกระทบการใช้สื่อของผู้สูงอายุนั้น มีผลทั้งด้านบวกและด้านลบ โดยผลทางบวก ได้แก่ การสร้างแรงบันดาลใจ ความรู้ รับข้อมูลข่าวสาร ความบันเทิง ได้มีปฏิสัมพันธ์กับเพื่อนและครอบครัว ส่วนผลกระทบด้านลบคือ อันตรายต่อภาวะทางสุขภาพ เช่น ความเครียดสะสม และอาจถูกหลอกลวงได้

 ผลกระทบด้านสุขภาพ การใช้สื่อสังคมออนไลน์ทำให้ผู้สูงอายุได้รับข้อมูลที่เป็นประโยชน์ด้านการออกกำลังกายที่เหมาะสมกับวัย การรับประทานอาหารที่ถูกสุขลักษณะ และการป้องกัน/รักษาโรคที่ผู้สูงอายุควรระวัง สามารถอธิบายได้ว่าปัจจุบันผู้สูงอายุให้ความสำคัญกับการดูแลสุขภาพ และการออกกำลังกาย ทั้งนี้เพราะตระหนักว่าเป็นวัยที่ร่างกายเริ่มเสื่อมสภาพและมีโรคภัย นอกจากนี้ยังมีโรคอุบัติใหม่โควิด-19 เกิดขึ้นยิ่งสร้างความหวาดกลัวให้กับผู้สูงอายุ ประกอบกับผู้สูงอายุส่วนใหญ่อาศัยอยู่กับคู่สมรสเพียงลำพัง จึงสนใจค้นคว้าหาข้อมูลเพื่อการดูแลสุขภาพอย่างจริงจังเนื่องจากไม่มีบุตรหลานดูแล เพื่อเป็นผู้สูงวัยที่แข็งแรง ดูแลตัวเองได้ หากมีรูปแบบรายการและเนื้อหาสาระที่มีประโยชน์ตอบสนองความต้องการด้านสุขภาพแต่ละด้านเพิ่มมากขึ้น จะช่วยให้ผู้สูงอายุมีความรู้ สามารถดูแลตนเองได้ และมีคุณภาพชีวิตที่ดีขึ้น

**ข้อเสนอแนะ**

**ข้อเสนอแนะในการนำผลการวิจัยไปใช้**

 1. ผู้ผลิตเนื้อหาหรือรายการที่ต้องการเจาะกลุ่มเป้าหมายที่เป็นกลุ่มผู้สูงอายุสามารถนำเสนอรายการเกี่ยวกับสุขภาพ การออกกำลังกาย การรับประทานอาหารที่ถูกสุขลักษณะและสมวัยผ่านทาง Facebook ตลอดจนสร้างการติดตาม หรือเพิ่มจำนวนกลุ่มเป้าหมายที่เป็นผู้สูงอายุ

2. ควรคิดกลยุทธ์ให้ผู้สูงอายุใช้ประโยชน์จากสื่อสังคมออนไลน์เพิ่มมากขึ้น โดยเฉพาะการสร้างรายได้ให้แก่ตนเอง

**ข้อเสนอแนะในการวิจัยต่อไป**

 1. การศึกษาวิจัยเรื่อง “พฤติกรรมการใช้สื่อสังคมออนไลน์ในกลุ่มผู้สูงอายุ” ครั้งนี้ เป็นการศึกษาเฉพาะกลุ่มผู้สูงอายุในพื้นที่เขตดุสิต จึงควรมีการศึกษาพฤติกรรมการใช้สื่อสังคมออนไลน์ในกลุ่มผู้สูงอายุในเขตพื้นที่อื่นในกรุงเทพมหานครด้วย เพื่อการเปรียบเทียบ

2. ควรมีการเก็บข้อมูลในเชิงคุณภาพ เพื่อให้ทราบถึงข้อมูลเกี่ยวกับพฤติกรรมการใช้สื่อสังคมออนไลน์ที่ชัดเจนยิ่งขึ้น และสามารถวางแผนให้ความรู้ ความเข้าใจ เพื่อลดผลกระทบจากการใช้สื่อสังคมออนไลน์ของผู้สูงอายุได้อย่างมีประสิทธิผลมากยิ่งขึ้น

**เอกสารอ้างอิง**

กรมกิจการสูงอายุ. (2562). *ข้อมูลประชากรรายอายุ 60 ปีขึ้นไป ระดับ ตำบลทั่วประเทศ.* สืบค้นเมื่อ 1 มีนาคม 2564, จาก https://www.dop.go.th/th/know/side/1/9/240.

ณัฐชุดา มงคลชาติ. (2550). *การศึกษาพฤติกรรมการใช้อินเทอร์เน็ตที่เกิดผลกระทบของผู้ใช้อินเทอร์เน็ตทั่วไป.*วิทยานิพนธ์ครุศาสตรอุตสาหกรรมมหาบัณฑิต, สาขาวิชาคอมพิวเตอร์และเทคโนโลยีสารสนเทศ, มหาวิทยาลัยเทคโนโลยี
พระจอมเกล้าธนบุรี.

มูลนิธิพัฒนางานผู้สูงอายุ. (2558). *รายงานสถานการณ์ผู้สูงอายุไทยประจำปี 2558.* สืบค้นเมื่อ 14 สิงหาคม 2563, จาก https://thaitgri.org/?p=37841

ระวีวรรณ ทรัพย์อิน และญาศิณี เคารพธรรม. (2560). สื่อกับผู้สูงอายุในประเทศไทย. *วารสารนิเทศศาสตร์ธุรกิจบัณฑิตย์, ปีที่ 11* (ฉบับที่ 2)(กรกฎาคม-ธันวาคม 2560). หน้า 381-382.

สำนักงานสถิติแห่งชาติ. (2561). *รายงานการสำรวจประชากรสูงอายุในประเทศไทย พ.ศ. 2560.* สืบค้นเมื่อ 14 สิงหาคม 2563, จาก http://www.nso.go.th/sites/2014/DocLib13/ด้านสังคม/สาขาประชากร/ประชากรสูงอายุ/2560/รายงานฉบับสมบูรณ์.pdf

อมร โต๊ะทอง. (2555). *พฤติกรรมและผลกระทบการใช้อินเทอร์เน็ตผ่านโทรศัพท์เคลื่อนที่ของวัยรุ่นในเขตกรุงเทพมหานคร***.** วิทยานิพนธ์ปริญญามหาบัณฑิต. กรุงเทพฯ: สถาบันเทคโนโลยีพระจอมเกล้าพระนครเหนือ.

Hernandez, E. (2011). *Older adults and Online social networking: Relating Issue of Attitude, Expertise, and Use.* Retrieved 5 May, 2021, from https://digital.library.ucf.edu/cdm/ref/collection/ETH/id/397